ཞེས་གསལ་པོ་གསུངས་ཡོད།དེ་ཡང་ནང་ཆོས་དང༌།ཚན་རིག་གཉིས་ཀས་གཞི་དངོས་པོའི་གནས་ལུགས་གཏན་ལ་འབེབས་སྐབས།ཐོག་མར་མངོན་སུམ་ཚད་མས་ཇི་ལྟར་གཞལ་བའི་དོན་རྣམས་གཞི་ལ་བཞགདེ་ལས་ཀྱང་ཅུང་ཟད་ལྐོག་ཏུ་གྱུར་པའི་དོན་རྣམས་དངོས་སྟོབས་རིག་པ་དང་འབྲེལ་བའི་རྒྱུ་མཚན་གྱི་སྒོ་ནས་དཔོགཇི་ལྟར་དཔགས་པའི་གནད་རྣམས་དོན་ལ་གནས་མིན་མཐར་མངོན་སུམ་གྱི་མྱོང་བ་ལ་གཏུགས་ཏེ་ར་སྤྲོད་བྱེད་པ་སོགས་ཇི་ལྟར་དངོས་པོའི་གནས་ཚུལ་ལ་དཔྱོད་ཚུལ་ཐོག་མཐུན་ཆ་ཆེན་པོ་ཡོད།དུས་རབས་བཅུ་བདུན་པ་ནས་བཟུང་རིམ་པས་དངོས་པོའི་ཚན་རིག་ཡར་རྒྱས་སོང་བའི་སྐབས་སུ་ཆོས་ལུགས་འགའ་ཤས་ལ་ཡིད་ཆེས་བྱེད་མཁན་ཉུང་དུ་ཕྱིན་པ་སོགས་ཀྱི་སྐྱོན་ཕྲན་བུ་བྱུང་ཡོད།འོན་ཀྱང་ནང་ཆོས་ནི་དངོས་ཡོད་གནས་ཚུལ་གཙོ་བཟུང་བྱེད་མཁན།རྒྱུ་མཚན་ལྡན་པ་ཞིག་ཡིན་སྟབས་ཚན་རིག་སོགས་ཀྱིས་མི་གནོད་པར་མ་ཟད།ཧ་ཅང་མཐུན་པོ་ཡོད།དཔེར་ན།དངོས་པོའི་ཚན་རིག་པ་སྙན་གྲགས་ཅན།ནེའི་ཀྲོན་དང༌།ཌར་ཝིན་སོགས་ཀྱིས་བརྟག་དཔྱད་བྱས་ཏེ་གསར་དུ་རྙེད་པའི་འབྱུང་བའི་འཐེན་ཤུགས་དང༌།གཡོ་འགུལ་གྱི་འགྲོ་སྟངས།རླན་དང་རྡུལ་ཕྲན་གྱི་ནུས་པ།ལུས་ཀྱི་ཆགས་ཚུལ་དང༌།ནང་འབུའི་ཚན་རིག་སོགས་རྣམ་གཞག་མང་པོ་ཞིག་སངས་རྒྱས་ཀྱིས་མངོན་པ་དང།དགའ་བོ་མངལ་འཇུགམདོ་དྲན་པ་ཉེར་བཞག་སོགས་གཞུང་མང་པོ་ནས་གསུངས་པ་དང་ཆ་འདྲ་བ་ཡོད།ལྷག་པར་ཕྱིས་ཀྱི་ཚན་རིག་པ་ཀུན་གྱི་ཡང་རྩེ་ཨས་ཨེན་སུ་ཀྲན་གྱིས་བརྟག་དཔྱད་བྱས་ཏེ་གསར་ཏུ་རྙེད་པའི་དངོས་པོའི་རྟེན་འབྲེལ་རྣམ་གཞག་དེ་དག་ནི་དེའི་གོང་གི་མཁས་པ་ཚོའི་བསམ་ཚུལ་ལས་ལྡོག་པའི་ཚན་རིག་གི་ལྟ་བ་གསར་པ་ཞིག་ཡིན།ཁོང་གིས་གསར་དུ་རྙེད་པའི་དངོས་པོའི་རྟེན་འབྲེལ་རིག་པ་དེ་དང༌།ལོ་ཉིས་སྟོང་གོང་གསུངས་པའི་དཔལ་མགོན་འཕགས་པ་ཀླུ་སྒྲུབ་ཀྱི་གསུང་རྟེན་འབྱུང་གི་ལྟ་བ་གཉིས་སྒོ་དུ་མ་ནས་ཆ་མཚུངས་པ་ཡོད།དེ་བཞིན་ཚན་རིག་གི་གཏན་ལ་ཕབ་པའི་རྒྱུ་སྐར་གྱི་འགྲོ་སྟངས་དང་དང༌།རྡུལ་ཕྲན་ཕྲ་མོའི་ངོ་བོ་ངོས་འཛིན་ཚུལ་སྐོར་རྩ་ཁམས་རིག་པ་དང༌།སྐྱེ་དངོས་རིག་པ།འཇིག་རྟེན་ཆགས་ཚུལ་དངོས་ཁམས་རིག་པ་ལྷག་དོན་ཨ་ཨེས་ཀྲན་གྱི་སློབ་མའི་གཙོ་བོ་ནས་ཆེས་གསར་དུ་རྙེད་པའི་དུམ་བུའི་ལྟ་བར་འགྲེལ་བཤད་བྱེད་ཚུལ་སོགས་དེ་དག་ནང་པའི་གཞུང་ནས་གསུངས་པ་དང་བསྡུར་ན་མཐུན་པོ་ཡོད།ད་བར་རྡ་རམ་ས་ལར་ཕྱི་རྒྱལ་གྱི་ཚན་རིག་པ་ཁག་ཅིག་མཉམ་དུ་ངོས་ནས་ནང་ཆོས་དང་ཚན་རིག་གི་ལྟ་ཚུལ་སྐོར་བསམ་ཚུལ་བརྗེ་ལེན་གྱི་བགྲོ་གླེང་ཚོགས་འདུ་སེམས་དང་སྲོག་ཅེས་པ་ཐེངས་བདུན་ཚོགས་པ་ཡིན།གཞན་ཡང་ཕྱི་རྒྱལ་ཁག་ཏུ་བསྐྱོད་སྐབས་ཚན་རིག་པ་འབྲེལ་གཏུགས་ཀྱིས་ཕན་ཚུན་བློ་བསྐྱེད་འཕེལ་བའི་བགྲོ་གླེང་གི་གོ་སྐབས་མང་པོ་བྱུང༌།